[{"text_idx": "#000001", "text": "Wedi pum ge\u0302m gynghrair mae\u2019r Seintiau Newydd a\u2019r Bala wedi torri\u2019n glir ar frig y tabl fel yr unig dimau sydd heb golli hyd yma, ond gyda\u2019r ddau glwb yn brysur yn cystadlu yng Nghwpan Her yr Alban y penwythnos yma bydd gweddill y pac yn awyddus i neidio ar y cyfle i gau\u2019r bwlch ar y copa."}, {"text_idx": "#000003", "text": "Mae Met Caerdydd a Pontypridd yn hafal ar bwyntiau yng nghanol y tabl ar o\u0302l ennill dwy, colli un a chael dwy ge\u0302m gyfartal yn y gynghrair hyd yn hyn."}, {"text_idx": "#000004", "text": "Doedd Met Caerdydd heb ildio go\u0302l yn eu pedair ge\u0302m agoriadol nes eu colled o 2-1 yn erbyn Y Drenewydd nos Wener diwethaf."}, {"text_idx": "#000005", "text": "Pontypridd yw\u2019r unig di\u0302m i ildio llai na Met Caerdydd eleni gyda George Ratcliffe yn ildio dim ond unwaith mewn pum ge\u0302m hyd yma, ac honno yn erbyn Y Seintiau Newydd."}, {"text_idx": "#000006", "text": "Mae Met Caerdydd wedi ennill eu pedair ge\u0302m flaenorol yn erbyn Pontypridd ac heb golli yn erbyn y clwb o\u2019r Rhondda ers 2007."}, {"text_idx": "#000008", "text": "Mae Aberystwyth wedi cael dechrau difrifol i\u2019r tymor, heb ennill ac heb sgorio wedi\u2019r bum ge\u0302m agoriadol."}, {"text_idx": "#000009", "text": "Dim syndod felly mae Aberystwyth sydd a\u0302\u2019r record amddiffynnol waethaf yn y gynghrair ar o\u0302l ildio 12 go\u0302l, a hanner rheiny yn cael eu sgorio gan Y Seintiau Newydd nos Wener (YSN 6-0 Aber)."}, {"text_idx": "#000010", "text": "Ac ar o\u0302l dechrau cadarn gyda dwy fuddugoliaeth o\u2019r bron mae pethau wedi arafu yng Nghaernarfon hefyd gyda\u2019r Cofis bellach ar rediad o dair ge\u0302m heb ennill yn dilyn eu colled o 4-0 gartref yn erbyn Cei Connah nos Wener."}, {"text_idx": "#000011", "text": "Bydd Aberystwyth yn cymryd hyder o\u2019r ffaith iddynt ennill eu tair ge\u0302m flaenorol yn erbyn Caernarfon, a dyw\u2019r Cofis heb fod ar eu gorau wrth deithio\u2019n bell gan ennill dim ond un o\u2019u 10 ge\u0302m gynghrair ddiwethaf yn y de neu\u2019r canolbarth (colli 7, cyfartal 2)."}, {"text_idx": "#000013", "text": "Bydd Hwlffordd a\u2019r Drenewydd wedi teimlo\u2019r rhyddhad y penwythnos diwethaf ar o\u0302l sicrhau eu buddugoliaethau gyntaf y tymor hwn."}, {"text_idx": "#000014", "text": "Wedi tair ge\u0302m gyfartal mewn pedair ge\u0302m fe lwyddodd Hwlffordd i gipio\u2019r triphwynt oddi cartref ym Mae Colwyn gyda Kai Whitmore yn disgleirio eto i\u2019r Adar Gleision."}, {"text_idx": "#000015", "text": "Roedd Y Drenewydd wedi dechrau\u2019n araf ac felly roedd hi\u2019n ychydig o syndod pan enillon nhw o 2-1 yn erbyn Met Caerdydd nos Wener gan ddod y ti\u0302m cyntaf i guro amddiffyn y myfyrwyr eleni."}, {"text_idx": "#000016", "text": "Hon fydd y ge\u0302m gyntaf rhwng y timau ers i Hwlffordd guro\u2019r Drenewydd ar giciau o\u2019r smotyn yn rownd derfynol y gemau ail gyfle ym mis Mai gan selio eu lle\u2019n Ewrop."}, {"text_idx": "#000018", "text": "Mae Pen-y-bont wedi llithro lawr y tabl ar o\u0302l rhediad o dair ge\u0302m heb fuddugoliaeth, yn cynnwys eu colled gyntaf y tymor yma yn erbyn Y Bala brynhawn Sadwrn."}, {"text_idx": "#000019", "text": "Bydd Bae Colwyn yn gwneud y daith i\u2019r de am y trydydd tro\u2019r tymor yma gyda\u2019r Gwylanod yn dal i aros am eu buddugoliaeth gyntaf yn yr uwch gynghrair."}, {"text_idx": "#000020", "text": "Mae ti\u0302m Steve Evans yn hafal ar bwyntiau gydag Aberystwyth yn safleoedd y cwymp gyda dim ond un pwynt o\u2019u pum ge\u0302m agoriadol, a bydd y ddau isaf yn cyfarfod mewn ge\u0302m allweddol y penwythnos nesaf."}, {"text_idx": "#000021", "text": "Dyw Pen-y-bont ond wedi colli un o\u2019u 10 ge\u0302m gynghrair gartref yn 2023, ac honno yn erbyn YSN, felly fydd hi\u2019n her i Fae Colwyn yn yr ornest gyntaf erioed rhwng y ddau glwb."}, {"text_idx": "#000023", "text": "Fel Bae Colwyn, mae\u2019r Barri wedi cael amser caled ers eu dyrchafiad ac mae Steve Jenkins yn dal i aros am ei fuddugoliaeth gyntaf fel rheolwr y Dreigiau."}, {"text_idx": "#000024", "text": "Y Barri yw\u2019r unig di\u0302m i gymryd pwynt oddi ar Y Seintiau Newydd y tymor yma, ond oni bai am hynny mae\u2019r canlyniadau wedi bod yn siomedig i glwb Parc Jenner."}, {"text_idx": "#000025", "text": "Mae Cei Connah wedi camu i\u2019r trydydd safle ar o\u0302l curo Caernarfon yn gyfforddus (Cfon 0-4 Cei), ac mae hogiau Neil Gibson yn siwr o gystadlu tua\u2019r brig eto eleni."}, {"text_idx": "#000026", "text": "Ond dyw Cei Connah ond wedi ennill un o\u2019u pedair ge\u0302m flaenorol oddi cartref yn Y Barri gyda\u2019r Nomadiaid yn gweld tri cerdyn coch yn y gemau rheiny."}, {"text_idx": "#000027", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Fawrth am 6:30."}]